100 beseer toe treine botsDie toneel waar die botsing plaasgevind het. Foto: ER24 Tot 100 mense is beseer toe twee passasierstreine Dinsdagoggend in Selby in die suide van Johannesburg gebots het. Russel Meiring, woordvoerder van ER24, het gesê paramedici van dié nooddiens is saam met verskeie ander nooddienste na die toneel ontbied. By hul aankoms op die toneel het hulle die twee treine steeds op die treinspoor aangetref. “Talle mense het reeds van die trein af geklim en het op die toneel rondgeloop. Paramedici het dadelik ŉ behandelingsarea opgestel en begin om pasiënte te ondersoek,” het Meiring gesê. Ongeveer 100 mense het geringe tot matige beserings opgedoen. Volgens Meiring is niemand ernstig beseer nie en is daar ook geen sterftes aangemeld nie. Die beseerdes is op die toneel behandel voordat hulle na nabygeleë hospitale geneem is. Die oorsaak van die ongeluk is nog nie bekend nie.